Sincerissimis etc. Reuerende pater. Post dietam in Vadstena habitam redijt de Finlandia dominus Steno et visus est velle inducere nos et alios, maxime ecclesiasticos, ad mittendum exercitum in Finlandiam contra Ruthenos, sed pro se valde paucos mittere voluit, propter quod neque nos ad mittendum multos fuimus inclinati. Hic Holmis nullum conclusionem facere potuimus de populo mittendo, sed tantum modo nunc primum aliquæ parantur naues cum victualibus ad Viborgh mittendæ. Ipse dominus Steno intendit visitare Valles et alia loca hic in Vplandia ad predicandum et nuntiandum que sint in foribus pericula suo more et quantum habebit assistenciam a communitate. Audiemus pariter nos per eum qualitercunque in nulla spe sumus euadendi pericula huic regno vndique intentata, nisi forte Deus et sancti regni patroni præter mea merita voluerint se nostros constituere protectores, ad quod impetrandum de paternitate vestra fiduciam non modicam obtinemus. Oret p. v., roget p. v. et alios, vt orent, jnducat, vt non iusticia sed misericordia fiet nobis, qui meliora pati non meremur quam patimur. Quoniam littere autem vestre ad dominos conciliarios date non placuerunt ipsi domino Stenoni, non libenter veritatem audire volenti, nec propterea p. v. quidquam formidet, quia et si sibi displicuerunt, tamen alijs grate fuerunt. De familiaribus vestris non aliud intelligimus quam quod in Finlandia morantur, stipendijs et alijs necessarijs vt ceterj operantur, de quo p. v. cancellarius et eius collega latius informabit. Felicissime p. v. undique pro nobis et vniuersa ecclesia Deum habere dignemini exoratum. Ex Holmis etc. Familiaris p. v. Lindorm Mattisson fideliter exposuit, que sibi per p. v. commissa fuerunt, et quod jam responsum habuit p. v. eo certius referre nouit.